KIRJALLINEN KYSYMYS E-3852/00

esittäjä(t): Paulo Casaca (PSE) komissiolle

(8. joulukuuta 2000)

Aihe: Varhaiseläkkeet

Tiedotusvälineiden mukaan marraskuun 8. päivänä kokoontunut Ecofin-neuvosto käsitteli väestön ikääntymisen vaikutusta julkisiin eläkejärjestelmiin koskevaa talouspoliittisen komitean tilanneselvitystä (Ecofin 303, 12791/00) ja hyväksyi sen johtopäätökset. Yksi noista johtopäätöksistä oli, että kaikkialla Euroopan unionissa eläkeikää on korotettava ja varhaiseläkkeelle jäämistä rajoitettava eläkejärjestelmien kestävyyden takaamiseksi.

Tämä lausunto herätti valtavaa kohua Euroopan lehdistössä ja etenkin Portugalin tiedotusvälineissä, jotka uutisoivat lausunnon Euroopan unionin antamaksi.

Sain 22. marraskuuta komission tiedonannon(1), joka sisältää ehdotuksen neuvoston asetukseksi komission varhaiseläkejärjestelyistä.

Hämmästyksekseni ehdotuksen tarkoituksena ei ole rajoittaa komission virkamiesten nykyisiä varhaiseläkejärjestelyitä koskevia oikeuksia, vaan päinvastoin ulottaa varhaiseläkejärjestelmä koskemaan 600 virkamiestä.

Edellä mainitut seikat huomioon ottaen, voisiko komissio vastata seuraaviin kysymyksiin?

a) Oliko komissio eri mieltä jostakin selvityksen kohdasta edellä mainitussa Ecofin-neuvoston kokouksessa?

b) Eikö komissiolla ollut edustusta työryhmässä, joka hyväksyi mainitun selvityksen?

c) Eikö komissio katso, että tällaiset ristiriitaiset lausunnot ja ehdotukset asettavat unionin toimielinten luotettavuuden kyseenalaiseksi?

(1) SEC(2000) 2025 lopullinen.

Pedro Solbes Miran komission puolesta antama vastaus

(2. maaliskuuta 2001)

Jo jonkin aikaa on tiedostettu tarve rajoittaa yleistä varhaiseläkkeelle siirtymistä, koska siten lievitetään väestön ikääntymisen vaikutusta kansantalouteen ja julkiseen talouteen. Tämä pyrkimys sisältyy talouspolitiikan laajoihin suuntaviivoihin ja sitä suositti Nizzan huippukokoukselle jättämässään kertomuksessa myös sosiaalista suojelua käsittelevä korkean tason työryhmä. Kertomus käsitteli turvallisia ja kestäviä eläkejärjestelmiä ja sen oli valmistellut talouspoliittisen komitean työryhmä. Kertomuksen päätelmissä todetaan, että työllisyysasteen nostamiseksi Lissabonin Eurooppa-neuvostossa sovitulle tasolle on tarpeen lisätä ikääntyvien työntekijöiden työssäkäyntiä ja korottaa todellisia eläkeikiä. Tämän toteuttamiseksi yleisen varhaiseläkkeelle siirtymisen rajoittaminen on yhdistettävä eläkejärjestelmien uudistuksiin niin että ikääntyviä työntekijöitä kannustetaan myönteisin keinoin pysymään työvoimassa.

Komissio nimittää talouspoliittisen komitean jäsenet yhdessä jäsenvaltioiden ja Euroopan keskuspankin kanssa. Jäsenet ovat talous- ja rakennepolitiikasta vastaavien laitosten korkeita virkamiehiä, ja komitean sääntöjen mukaan heidän on ajettava yhteisön yleistä etua. Komission edustajat komiteassa ovat talouden ja rahoituksen pääosaston korkeita virkamiehiä.

Arvioitaessa komission ehdottaman varhaiseläkejärjestelyn perusteita on korostettava sitä, että kyse on kertaluonteisesta toimesta, jolla pyritään helpottamaan komission suurta rakenneuudistusta, eikä pysyvästä varhaiseläkeohjelmasta. Tällaiset uudistukset ovat erittäin vaikeita toteuttaa missä tahansa yrityksessä tai virastossa, ja jäsenmaiden hallinnossa ja monissa yrityksissä aiemmin toteutetut uudistukset ovat osoittaneet, että varhaiseläke on yksi keino suuren rakennemuutoksen helpottamiseksi. Lisäksi komissio on sitoutunut toteuttamaan nämä muutokset ilman budjettivaikutuksia.

On myös tärkeää huomata, että varhaiseläkkeet ovat olleet komissiossa harvinaisia. Keskimäärin alle kymmenen virkamiestä on viime vuosina valinnut varhaiseläkkeen (eläkkeelle jäi vuonna 2000 yhteensä 300 virkamiestä). Vaikka virkamiehet voivat jäädä eläkkeelle 60-vuotiaina, keskimääräinen eläkeikä on noin 63 vuotta.

Suurin syy tähän on se, että komission nykyiseen eläkejärjestelmään sisältyy myönteisiä kannustimia virkamiehille, jotka pysyvät työssä kauemmin kuin normaaliin 60 vuoden eläkeikään. Enimmäiseläke on 70 prosenttia viimeisestä peruspalkasta, mutta se riippuu työuran pituudesta. Ennen 60 vuoden ikää eläkettä kertyy 2 prosenttia työvuotta kohden, mutta 60 ikävuoteen mennessä kertynyttä eläkettä korotetaan 5 prosenttia vuodessa 65 vuoteen saakka. Lisäksi monet muut rakennetekijät ehkäisevät varhaista eläkkeelle jäämistä.

Edellä mainittujen suuntaviivojen tavoitteisiin kuuluu myös se, että varhaiseläkejärjestely kytketään eläkejärjestelmän uudistukseen. Tämä tavoite saavutetaan, koska komissio on sitoutunut komission hallinnon uudistamisesta 1. maaliskuuta 2000 esittämässään valkoisessa kirjassa(1) tarkastelemaan uudelleen nykyistä eläkejärjestelmää.

Näin ollen talouspoliittisen komitean kertomuksen päätelmät, joissa korostetaan tarvetta rajoittaa yleistä siirtymistä varhaiseläkkeelle, ja komission ehdotus 600 virkamiehen varhaiseläkkeestä eivät ole ristiriidassa keskenään.

(1) KOM(2000) 2000 lopullinen.